CELEX: 32020D1778
Language: da
Date: 2020-11-26 00:00:00
Title: Kommissionens gennemførelsesafgørelse (EU) 2020/1778 af 26. november 2020 om forlængelse af foranstaltningen truffet af Frankrigs ministerium for økologisk omstilling med henblik på tilladelse til tilgængeliggørelse på markedet og anvendelse af det biocidholdige produkt BIOBOR JF, jf. artikel 55, stk. 1, Europa-Parlamentets og Rådets forordning (EU) nr. 528/2012 (meddelt under nummer C(2020) 8133) (Kun den franske udgave er autentisk)

30.11.2020   
               
               
                  DA
               
               
                  Den Europæiske Unions Tidende
               
               
                  L 399/4
               
            
         KOMMISSIONENS GENNEMFØRELSESAFGØRELSE (EU) 2020/1778
         af 26. november 2020
         om forlængelse af foranstaltningen truffet af Frankrigs ministerium for økologisk omstilling med henblik på tilladelse til tilgængeliggørelse på markedet og anvendelse af det biocidholdige produkt BIOBOR JF, jf. artikel 55, stk. 1, Europa-Parlamentets og Rådets forordning (EU) nr. 528/2012
         
            
               (meddelt under nummer C(2020) 8133)
            
         
         (Kun den franske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
         ud fra følgende betragtninger:
         
                     (1)
                  
                  
                     Den 28. april 2020 vedtog Frankrigs ministerium for økologisk omstilling (»den kompetente myndighed«) i overensstemmelse med artikel 55, stk. 1, første afsnit, i forordning (EU) nr. 528/2012 en afgørelse med henblik på tilladelse indtil den 2. november 2020 til tilgængeliggørelse på markedet og anvendelse af professionelle brugere af det biocidholdige produkt BIOBOR JF til forebyggende og udbedrende antimikrobiel behandling af brændstoftanke og brændstofsystemer i parkerede luftfartøjer (»foranstaltningen«). Den kompetente myndighed gav Kommissionen og de øvrige medlemsstaters kompetente myndigheder meddelelse om foranstaltningen og begrundelsen herfor, jf. artikel 55, stk. 1, andet afsnit, i nævnte forordning.
                  
               
                     (2)
                  
                  
                     Ifølge oplysningerne fra den kompetente myndighed var foranstaltningen nødvendig for at beskytte folkesundheden. Mikrobiologisk kontaminering af luftfartøjers brændstoftanke og brændstofsystemer kan føre til funktionsfejl i luftfartøjet og bringe luftfartøjets luftdygtighed i fare og dermed bringe passagerernes og besætningens sikkerhed i fare. Covid-19-pandemien og de deraf følgende flyverestriktioner førte til, at et stort antal luftfartøjer blev midlertidigt parkeret. Luftfartøjers immobilitet er en skærpende faktor med hensyn til mikrobiologisk kontaminering.
                  
               
                     (3)
                  
                  
                     BIOBOR JF indeholder 2,2'-(1-methyltrimethylenedioxy)bis-(4-methyl-1,3,2-dioxaborinan) (CAS-nr. 2665-13-6) og 2,2'-oxybis (4,4,6-trimethyl-1,3,2-dioxaborinan) (CAS-nr. 14697-50-8), der er aktivstoffer til anvendelse i biocidholdige produkter af produkttype 6 som konserveringsmidler for produkter under opbevaring som defineret i bilag V til forordning (EU) nr. 528/2012. Da disse aktivstoffer ikke indgår i det arbejdsprogram (2) for systematisk undersøgelse af alle eksisterende aktivstoffer i biocidholdige produkter, der er omhandlet i forordning (EU) nr. 528/2012, skal de vurderes og godkendes, inden biocidholdige produkter, der indeholder dem, kan tillades på nationalt plan eller EU-plan.
                  
               
                     (4)
                  
                  
                     Den 12. august 2020 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra den kompetente myndighed om forlængelse af foranstaltningen. Den begrundede anmodning blev fremsat på grundlag af bekymring for, at luftfartssikkerhed fortsat kan bringes i fare af mikrobiologisk kontaminering af brændstofbeholdere og brændstofsystemer, og argumentet om, at BIOBOR JF er af afgørende betydning for at kunne bekæmpe en sådan mikrobiologisk kontaminering.
                  
               
                     (5)
                  
                  
                     Ifølge de oplysninger, som den kompetente myndighed har givet, blev det eneste alternative biocidholdige produkt, som luftfartøjs- og motorproducenterne havde anbefalet til behandling af mikrobiologisk kontaminering, trukket tilbage fra markedet i marts 2020 på grund af alvorlige problemer med motoradfærd efter behandling med det pågældende produkt.
                  
               
                     (6)
                  
                  
                     Som anført af den kompetente myndighed indebærer den mekaniske behandling af mikrobiologisk kontaminering af brændstoftanke og brændstofsystemer, at der etableres regelmæssige udluftningsoperationer og mikrobiologisk testning af udluftede prøver, hvilket forudsætter yderligere personale og komplekse procedurer for prøveudtagning og laboratorieundersøgelse af prøver, og dette synes ikke at være egnet til den franske flyflådes størrelse. Desuden ville en manuel rensning af kontaminerede tanke udsætte arbejdstagerne for giftige gasser og bør derfor undgås.
                  
               
                     (7)
                  
                  
                     Ifølge oplysningerne fra den kompetente myndighed har producenten af BIOBOR JF taget skridt i retning af en forskriftsmæssig godkendelse af produktet, og en ansøgning om godkendelse af de aktivstoffer, det indeholder, forventes at blive indgivet i begyndelsen af 2021. Godkendelsen af aktivstofferne og den efterfølgende godkendelse af det biocidholdige produkt vil udgøre en permanent løsning for fremtiden, men der vil være behov for en betydelig tid til at fuldføre disse procedurer.
                  
               
                     (8)
                  
                  
                     Da manglende bekæmpelse af mikrobiologisk kontaminering af luftfartøjers brændstoftanke og brændstofsystemer kan bringe luftfartsikkerheden i fare, og da der ikke kan dæmmes op for faren ved anvendelse af et andet biocidholdige produkt eller med andre midler, bør den kompetente myndighed have mulighed for at forlænge foranstaltningen med højst 550 dage, der begynder dagen efter udløbsdatoen på den oprindelige periode på 180 dage, der blev tilladt ved den kompetente myndigheds afgørelse af 28. april 2020, og på visse betingelser.
                  
               
                     (9)
                  
                  
                     Eftersom foranstaltningen udløb den 3. november 2020, bør denne afgørelse vedtages med tilbagevirkende kraft.
                  
               
                     (10)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            Frankrigs ministerium for økologisk omstilling kan forlænge foranstaltningen med henblik på tilladelse til tilgængeliggørelse på markedet og anvendelse af professionelle brugere af det biocidholdige produkt BIOBOR JF til forebyggende og udbedrende antimikrobiel behandling af brændstoftanke og brændstofsystemer i parkerede luftfartøjer indtil den 7. maj 2022.
         
         
            Artikel 2
            Denne afgørelse er rettet til Frankrigs ministerium for økologisk omstilling.
            Den anvendes fra den 3. november 2020.
         
         
            Udfærdiget i Bruxelles, den 26. november 2020.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.
         
            (2)  Bilag II til Kommissionens delegerede forordning (EU) nr. 1062/2014 (EUT L 294 af 10.10.2014, s. 1).